*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*234. számú előterjesztés*

Bátaszék Város Önkormányzat Képviselő-testületének 2022. december 14-én

16 órakor megtartandó ülésére

*Bátaszéki Önkormányzati Tűzoltóság Köztestület 2023. évi működésének támogatása*

|  |
| --- |
| **Előterjesztő:** Dr. Bozsolik Róbert polgármester  **Készítette** : Ill József tűzoltóparancsnok  Karádi Mariann könyvelő    **Törvényességi ellenőrzést végezte:** dr. Firle- Paksi Anna aljegyző  **Tárgyalja:**  PG Bizottság: 2022. 12. 13. |

**Tisztelt Képviselő- testület!**

Bátaszék város és mikrótérsége katasztrófavédelmi (tűz és polgárvédelmi) feladatainak ellátását mindig is kiemelt feladatként kezelte a város és az ellátási terület községeinek képviselő-testületei, ennek megfelelően támogatta, hogy az önkéntes tűzoltóegyesület mellett létrejöjjön az önkormányzati tűzoltóság Köztestületi formában. Az elmúlt években egyre komolyabb nehézségekkel járt a Köztestület működési feltételeinek biztosítása. A 2022. évi költségvetés összeállítása az elfogadásakor igen komoly nehézségekkel járt, de az év közben érkező kiegészítő támogatások megnyugtatóvá tették a pénzügyi feltételeket.

Elnöki feladatkörben a parancsnok és a könyvelést végző pénzügyi szakember bevonásával került összeállításra a 2023. évi költségvetés tervezete az alábbiak figyelembevételével. A 2022. évi szakmai és pénzügyi tapasztalatok alapján állítottuk össze a költségvetés tervezetét. Bevételi oldalon a pénzügyi stabilitást fokozza, hogy a katasztrófavédelem alap és kiegészítő támogatása összeolvad, de a mértéke várhatóan nem változik 2022 évhez képest. Tervezünk bérkiegészítő támogatást is ebben az esztendőben az egyéb működési bevételek mellett.

Kiadási oldalon a személyi feltételeken (betöltött álláshelyek, ügyeleti rendszer, alkalmi munkavállalói foglalkoztatás) a szakmai, és foglalkoztatási előírások betartása mellett terveztük meg a bérkiadásokat, kalkulálva 15% béremeléssel, mivel a minimálbér és a garantált bérminimum 2023-ra vonatkozó számadatai még nem ismertek. Dologi kiadások tekintetében a katasztrófavédelem szakmai elvárásainak megfelelően terveztünk, kalkulálva a megnövekedett energia és üzemanyagköltségekkel.

**A Köztestület 2023.évi bevételi terve:**

A Köztestület bevétele az alábbiakból tevődik össze:

* állami támogatás
* kiegészítő támogatás
* alapítói támogatás
* egyéb bevételek
* egyéb pályázati források

**Állami támogatás** mértéke várhatóan nem változik a korábbi évekhez képest, így 2023-ban is 40.000.000 Ft-tal számolunk.

**Kiegészítő állami támogatással** a 2022. évi adatok figyelembe vételéve 8.979.000 Ft-tal terveztünk.

**Egyéb bevételek** tekintetében bérmunkával, bérleti díj bevétellel tudunk kalkulálni, amely nagyságrendileg a 2022. évi összeggel megegyező.

**Alapítói támogatás** tekintetében egységes elveken alapuló, alapítói támogatással tervezünk. A támogatás megállapítására a település lakosságszámához igazodóan kerül sor az alábbi lakosságszám alapján:

|  |  |
| --- | --- |
| **Település** | **Lélekszám** |
| Bátaszék lakossága | 6.501 fő |
| Báta lakossága | 1.596 fő |
| Bátaapáti lakossága | 409 fő |
| Mórágy lakossága | 753 fő |
| Alsónyék lakossága | 738 fő |
| **Összesen:** | **9.997 fő** |

Az alapító önkormányzatok 2023. évi hozzájárulása a korábbi döntésnek megfelelően 500 Ft/fő összegben került megállapításra. (a településekre eső támogatás összegét a melléklet tartalmazza).

Mindezek alapján a **Köztestület tervezett bevétele 2023. évben 58.879.500 Ft** (bevételek részletezését a melléklet tartalmazza)

**A Köztestület 2023. évi kiadási terve:**

A Köztestület kiadása az alábbiakból tevődik össze:

* személyi jellegű kiadások
* dologi kiadások

**Személyi jellegű kiadások terén** a foglalkoztatott főállású munkavállalók bér és járulék költségével (15%-os béremeléssel), ügyeleti díjjal és az alkalmi munkavállalás költségével terveztük, amely várható mértékekre figyelemmel **48.887.000 Ft összeget tesznek ki.**

**Dologi kiadások** tekintetében figyelemmel kellett lenni arra, hogy a BM. elvárása szerint a támogatásból minimum 8.022.000 Ft-ot ilyen jellegű kiadásokra kell költeni. (tartalmazza az értékcsökkenést is)

Ebben az esztendőben a rendkívüli kiadások kezelése érdekében lehetőség van 2.228.300 Ft tartalék képzésére is.

Mindezek alapján a **Köztestület tervezett kiadása 2023. évben az 58.879.500 Ft**.(melléklet szerint)

Az előterjesztésből kitűnik, hogy a Köztestület 2023. évi tervezett költségvetése, ha bevételek teljesülnek és a kiadásokat sikerül kordában tartani, éves szinten stabil, de a havi fizetőképesség fenntartásához szükséges, hogy az alapító önkormányzatok a fenntartásra szánt összegről és annak átutalásáról már most rendelkezzenek.

Kérem, támogassák a határozati javaslatot.

**Bátaszéki Önkormányzati Tűzoltóság Köztestület 2023. évi működésének támogatására**

Bátaszék Város Önkormányzatának Képviselő-testülete

1. figyelemmel, az önkormányzat által államháztartáson kívülre nyújtott támogatásairól szóló 1/2015. (I.27.) önkormányzati rendelet (továbbiakban: Rendelet) 3.§ c. pontjára, a Bátaszéki Önkormányzati Tűzoltóság Köztestület részére - a település lakosságszáma és 500 Ft/fő támogatási egység alapján - 3.250.500 Ft vissza nem térítendő fenntartási támogatást biztosít az önkormányzat 2023. évi költségvetésének terhére;
2. felhatalmazza a város polgármesterét a támogatási szerződés aláírására.

*Határidő:* 2022. december 20.

(a támogatási szerződés elkészítéséért, aláírásáért)

*Felelős:* dr. Firle-Paksi Anna aljegyző

(a támogatási szerződés elkészítéséért)

dr. Bozsolik Róbert polgármester

(a támogatási szerződés aláírásáért)

*Határozatról értesül:* Bátaszéki Önkormányzati Tűzoltóság

Köztestület

Bátaszéki KÖH Pénzügyi Iroda

irattár